**R E L A C I O N**

**PËR**

**PROJEKTVENDIMIN**

**PËR**

**“MIRATIMIN E PLANIT TË EMERGJENCES SË GAZIT NATYROR NË REPUBLIKËN E SHQIPËRISË”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Në zbatim të kërkesave të nenit 6.1.b të ligjit nr.102/2015, “Për sektorin e gazit natyror”, Ministria e Infrastrukturës dhe Energjisë ka përgatitur projektvendimin e Këshillit të Ministrave “Për miratimin e planit të emergjencave së gazit natyror në Republikën e Shqipërisë”.

Qëllimi i hartimit të projektvendimit “Për miratimin e planit të emergjencës për gazin natyror në Republikën e Shqipërisë”, është përcaktimi i standardeve minimale të sigurisë së furnizimit me gaz natyror në Republikën e Shqipërisë, përcaktimi i rregullave dhe kritereve për të garantuar furnizim të sigurt dhe të efektshëm me gaz natyror në kushtet e një situate krize dhe emergjence, si dhe detyrat dhe përgjegjësitë e institucioneve për menaxhimin e situatave të emergjëncës në furnizimin me gaz të klientëve. Në këtë projektvendim përcaktohet roli dhe përgjegjësitë e Ministrisë së Infrastrukturës dhe Energjisë, Entit Rregullator i Energjisë, si dhe operatorëve të sistemit të transmetimit dhe shpërndarjes së gazit natyror, në kuadër të veprimit të një Plani Emergjence në furnizimin me gaz, për të siguruar monitorimin dhe vlerësimin e zbatimit të Planit të emergjencës në përputhje me dispozitat e Ligjit nr. 102/2015, datë 23.09.2015 “Për sektorin e gazit natyror”, të ndryshuar.

Ky projektvendim është përshtatur në përputhje me Rregulloren (BE) 2017/1938 e Parlamentit Evropian dhe e Këshillit e 25 tetorit 2017 në lidhje me masat për të mbrojtur sigurinë e furnizimit me gaz dhe shfuqizimin e Rregullores (BE) Nr. 994/2010 mbi sigurinë e furnizimit, e cila parashikon një gamë gjithëpërfshirëse instrumentesh për të forcuar tregun e brendshëm të gazit dhe për të marrë masa paraprake për rastin e një krize furnizimi. Kjo rregullore mban numri 32017R1938, dhe është botuar në Fletoren Zyrtare të Bashkimit Europian, Seria L nr. 280, datë 28.10.2017, f. 1-56.

Më herët me propozimin e ish-Ministrisë së Energjisë dhe Industrisë (aktualisht Ministria e Infrastrukturës dhe Energjisë), Këshilli i Ministrave ka miratuar VKM nr. 417, datë 10.05.2017 “Për miratimin e planit të Emergjencës për gazin natyror në përputhje me standardet minimale të sigurisë së furnizimit, si dhe rregullat për të garantuar furnizim të sigurt dhe të efektshëm me gaz natyror”, në mbështetje të ligjit për sektorin e gazit natyror dhe Rregullores (BE) nr. 994/2010, e shfuqizuar me Rregulloren (BE) 2017/1938.

Rregullorja (BE) 2017/1938 përcakton përgjegjësitë dhe detyrimet për sipërmarrësit, autoritetet kombëtare, dhe u bën thirrje shteteve anëtare të përcaktojnë paraprakisht menaxhimin dhe parandalimin e parashikuar të krizës, masat në formën e planeve të veprimit parandalues ​​dhe të emergjencës. Autoriteti kompetent i çdo shteti anëtar, pas konsultimit me sipërmarrësit e gazit natyror, organizatat përkatëse që përfaqësojnë interesat e klientëve të gazit familjar dhe industrial, duke përfshirë prodhuesit e energjisë elektrike, operatorët e sistemit të transmetimit të energjisë elektrike, në rastet e deklarimit të një gjëndjeje krize në furnizimin me gaz natyror sipas përcaktimeve të nenit 6 të ligjit, harton:

1. një plan veprimi parandalues që përmban masat e nevojshme për të hequr ose zbutur rreziqet e identifikuara, duke përfshirë efektet dhe masat e efikasitetit të energjisë dhe kërkesës në vlerësimet e përbashkëta kombëtare të rrezikut, dhe në përputhje me nenin 9 të Rregullores (BE) 2017/1938;
2. një plan emergjence që përmban masat që duhen marrë për të hequr ose zbutur ndikimin e një ndërprerjeje të furnizimit me gaz, në përputhje me nenin 10 të Rregullores (BE) 2017/1938.

Gjithashtu, hartimi i këtij projektvendimi është kryer në zbatim të ligjit për sektorin e gazit natyror i cili shprehet se plani i emergjencës së gazit natyror do të përditësohet çdo katër vjet ose më shpesh në rastet kur siguria e furnizimit me gaz vendoset në rrezik ose me kërkesë të Sekretariatit të Komunitetit të Energjisë. Duke konsideruar kushtet aktuale të zhvillimit të sektorit të gazit natyror në Shqipëri, ky plan po përditësohet në saj të kërkesave që rrjedhin në përshtatje të kuadrit ligjor me Rregulloren e (BE) 2017/1938, detyrim i Shqipërisë si palë kontraktuese e Komunitetit të Energjisë.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektvendimi “Për miratimin e planit të emergjencës për gazin natyror në Republikën e Shqipërisë” është në përputhje me rregullat me programin dhe politikat e Qeverisë për përcaktimin e kushteve dhe procedurave të qarta për ngritjen dhe funksionimin e sektorit dhe tregut të gazit natyror në Shqipëri, duke qënë ndërkohë edhe një detyrim i rrjedhur nga dispozitat e nenit 116 i ligjit nr. 102, datë 23.09.2015 “Për sektorin e gazit natyror”, të ndryshuar.

Projektvendimi si pjesë e paketës së akteve nënligjore që do të duhen të përgatiten dhe miratohen në zbatim të dispozitave të ligjit nr. 102, datë 23.09.2015 “Për sektorin e gazit natyror”, të ndryshuar, është pjesë e programit analitik të akteve që janë parashikuar në Programin Politik të Këshillit të Ministrave, si pjesë e projektakteve që do të përgatiten dhe paraqiten nga Ministria e Infrastrukturës dhe Energjisë.

1. **PËRPARËSITË, PROBLEMATIKAT, EFEKTET E PRITSHME TË KËTIJ PROJEKTVENDIMI**

Projektvendimi “Për miratimin e planit të emergjencës për gazin natyror në Republikën e Shqipërisë” përbën një hap procedurial dhe ligjor në vazhdim të krijimit të kushteve për zbatimin e dispozitave të ligjit nr. 102, datë 23.9.2015 “Për sektorin e gazit natyror”, të ndryshuar, përsa ka të bëjë me përmbushjen e detyrimit për të garantuar standarde minimale dhe rregullat në sigurinë e furnizimit me gaz natyror në situata emergjence, gjë e cila do të ndikojë direkt në garantimin dhe rritjen e sigurisë së furnizimit të konsumatorëve me gaz natyror.

Nëpërmjet përcaktimeve të këtij projektvendimi konkretizohet mënyra e bashkëpunimit të strukturave të drejtimit në rastin e bërjes funksionale të planit të emergjencës për sektorin e gazit natyror, e cila mundëson që të rritet shpejtësia e marrjes së masave, për përballimin e emergjencave dhe krizave në furnizimin e tregut me gaz natyror.

Duke qenë se ky akt është bazuar në nenet 8 dhe 10 të Rregullores (EU) nr. 2017/1938 të Parlamentit Europian dhe të Këshillit të 25 Tetor 2017 rreth masave për të mbrojtur sigurinë e furnizimit me gaz, gjatë krijimit të tij është marrë për referencë njeri prej vendeve të Bashkimit Europian, i cili zotëron një infrastrukturë të mirëorganizuar të gazit natyror.

Duke marrë parasysh kushtet në të cilat ndodhemi ku në vendin tonë mungon një infrastrukturë e mirëfilltë për depozitimin, transportimin, shpërndarje për gazin natyror, vlerësojmë se impakti i këtij akti ligjor do të jetë i papërfillshëm dhe jo produktiv në kushtet kur mungon infrastruktura e nevojshme për zbatim e tij.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektvendimi është në përputhje me Kushtetutën dhe propozohet në zbatim të dispozitave të nenit 6, nenit 7, nenit 8 dhe nenit 9, ligjit nr. 102/2015 “Për sektorin e gazit natyror”, të ndryshuar, dhe në zbatim të nenit 8 dhe nenit 10 të rregullores (EU) nr. 2017/1938 të Parlamentit Europian dhe të Këshillit të 25 Tetor 2017 rreth masave për të mbrojtur sigurinë e furnizimit me gaz.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE***

Ky projektvendim është përafruar me Rregulloren EU nr. 2017/1938 e Parlamentit Evropian dhe e Këshillit e 25 tetorit 2017 në lidhje me masat për të mbrojtur sigurinë e furnizimit me gaz dhe shfuqizimin e Rregullores (BE) Nr. 994/2010. Projektvendimi është hartuar në kuadër të dispozitave të ligjit nr. 102/2015 “Për sektorin e gazit natyror”, të ndryshuar. Ligji nr. 102/2015, ka përafruar plotësisht me Paketën e Tretë të Energjisë të Bashkimit Europian për sektorin e gazit: Direktivën 2009/73/KE të Parlamentit Europian dhe të Këshillit, datë 13.07.2009, “Mbi rregullat e përbashkëta për tregun e brendshëm të gazit natyror, e cila shfuqizon direktivën 2003/55/EC”, Rregulloren (KE) nr. 715/2009, datë 13 korrik 2009, “Mbi kushtet për akses në rrjetet e transmetimit të gazit nayror dhe shfuqizimin e Rregullores (EU) nr. 1775/2005, si dhe ka përfshirë aspektet kryesore të Rregullores (EU) nr. 994/2010 e Parlamentit Europian dhe e Këshillit e 20 Tetorit 2010, në lidhje me masat e sigurisë së furnizimit me gaz dhe shfuqizimin e Direktivës 2004/67/EC.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Plani i Emergjencës i propozuar është i ndarë në 11 Kre.

**Kreu I** – Në këtë Kre jepen dispozitat e përgjithshme si dhe përshkruhen kriteret e planit të emergjencës në zbatim të rregullores (BE) 2017/1938, në lidhje me masat për të mbrojtur sigurinë e furnizimit me gaz. Plani i emergjencës përshkruan masat e sigurisë së furnizimit me gaz, si përgjegjësi e sipërmarrjeve të gazit, shteteve anëtare dhe autoriteteve kompetente. Plani është detyrues për të gjithë pjesëmarrësit në tregun e gazit natyror dhe zbatohet nga të gjitha organet publike gjatë vendimmarrjes së tyre legjislative, administrative apo rregullatore. Gjithashtu jepen edhe përkufizime të disa prej termave të përdorura në planin e emergjencës.

**Kreu II** - Plani i emergjencave ndërtohet bazuar në tre nivele krizash atë të paralajmërimit të hershëm, alarmit dhe emergjencës.

Plani i Emergjencës duhet të përmbajnë dhe të plotësojnë kriteret e mëposhtme:

* përcaktojnë rolin dhe përgjegjësitë e sipërmarrjeve të gazit natyror, dhe të klientëve të gazit industrial duke përfshirë prodhuesit dhe transmetuesit përkatës të energjisë elektrike, duke marrë parasysh përmasat e ndryshme në të cilat ato janë prekur në rast ndërprerjeje të furnizimit me gaz si dhe përcaktojnë ndërveprimin e tyre me autoritetet kompetente ose autoritetet kombëtare rregullatore kur është e përshtatshme, në secilin nga nivelet e krizës të sipërmendura;
* përcaktojnë rolin dhe përgjegjësitë e autoriteteve kompetente dhe të autoriteteve të tjera të cilave u janë deleguar detyrat në secilin nga nivelet e përcaktuara të krizës;
* sigurojnë që sipërmarrjeve të gazit natyror dhe klientëve të gazit industrial t’u jepet mundësia e mjaftueshme për t’u përgjigjur në çdo nivel krize;
* identifikojnë, nëse është e përshtatshme, masat dhe veprimet që duhen ndërmarrë për të zvogëluar ndikimin e mundshëm të një ndërprerjeje të furnizimit me gaz në zonë si dhe furnizimin me energji elektrike të prodhuar nga gazi, duke përfshirë nëpërmjet një pamjeje të integruar të funksionimit të sistemeve të energjisë përmes energjisë elektrike dhe të gazit nëse është e nevojshme;
* vendosin procedura dhe masa të hollësishme që duhen ndjekur për çdo nivel krize, duke përfshirë skemat përkatëse mbi rrjedhjet e informacionit;
* caktojnë një person pergjegjes për krizën ose ekip dhe përcaktojnë rolin e tij;
* identifikojnë kontributin e masave të bazuara në treg për përballimin e situatës në nivel alarmi dhe zbutjen e situatës në nivel emergjence;
* identifikojnë kontributin e masave jo të bazuara në treg të planifikuara ose që do të zbatohen për nivelin e emergjencës dhe vlerësojnë shkallën në të cilën përdorimi i masave të tilla jo të bazuara në treg është i nevojshëm për të përballuar një krizë. Efektet e masave jo të bazuara në treg duhet të vlerësohen si dhe duhet të përcaktohen procedurat për zbatimin e tyre. Masat jo të bazuara në treg duhet të përdoren vetëm kur mekanizmat e bazuar në treg nuk mund të sigurojnë më furnizime, në veçanti për klientët e mbrojtur.
* përshkruajnë mekanizmat e përdorur për të bashkëpunuar me shtetet e tjera anëtare për çdo nivel krize;
* detajojnë detyrimet raportuese të vëna ndaj sipërmarrjeve të gazit natyror në nivele alarmi dhe emergjence;
* përshkruajnë rregullimet teknike ose ligjore për të parandaluar konsumin e tepërt të gazit të klientëve që janë të lidhur me një rrjet shpërndarjeje ose transmetimi gazi, por jo klientë të mbrojtur;
* përshkruajnë rregullat teknike, ligjore dhe financiare në zbatim të detyrimeve të solidaritetit të përcaktuara në ligjin e gazit;
* përllogarisin vëllimet e gazit që mund të konsumohen nga klientët e mbrojtur solidarë që mbulojnë të paktën rastet e përshkruara në ligjin e gazit;
* krijojnë një listë të veprimeve të paracaktuara për të vënë gazin në dispozicion në rast emergjence, duke përfshirë marrëveshjet tregtare midis palëve të përfshira në veprime të tilla dhe mekanizmat e kompensimit për ndërmarrjen e gazit natyror, duke marrë parasysh konfidencialitetin e të dhënave të ndjeshme. Veprime të tilla mund të përfshijnë marrëveshje ndërkufitare midis shteteve anëtare dhe/ose sipërmarrjeve të gazit natyror.

**Kreu III**– Këtu jepet një përmbledhje e kuadrit ligjor në fuqi që lidhen me menaxhimin e krizave dhe emergjencave në sektorin e gazit natyror në Shqipëri. Gjithashtu në këtë Kre, përshkruhen përgjegjësitë e sipërmarrjeve të gazit, bashkëpunimi midis operatorëve OST dhe OSSH për sigurimin e furnizimit me gaz në zbatim të rregullores SoF. Sipërmarrjet e gazit janë ngarkuar me sigurimin e një furnizimi me gaz për publikun e gjerë, i cili është i sigurtë, me kosto të ulët, miqësor ndaj konsumatorit, i efektshëm dhe i përputhshëm me mjedisin që të jetë e mundur. Mbështetur në Rregulloren SoF, primarë në sigurimin e furnizimit me gaz do të jenë klientët e mbrojtur. Sipërmarrjet e gazit duhet të furnizojnë në veçanti klientët e mbrojtur, në rastin e një ndërprerjeje të pjesshme të furnizimit me gaz ose në rastin e kërkesës jashtëzakonisht të lartë për gaz, për sa kohë që është e arsyeshme në terma ekonomikë për tu furnizuar me gaz. Operatorët e sistemit të gazit, ekipi i krizës së gazit dhe shpërndarësit të ngarkesës duhet të koordinojnë midis tyre në mënyrë që të përballen me krizat e furnizimit.

**Kreu IV** – Këtu përcaktohen se cilët janë “klientët e mbrojtur” dhe statusi i tyre i veçantë në menaxhimin e krizave dhe emergjencave. Për menaxhimin e krizave do të ndërtohet një ekip krizash i cili këshillon ministrinë përgjegjëse për energjinë, para dhe gjatë një krize furnizimi me gaz natyror.

Në rast krize furnizimi, tre nivele të krizës përcaktohen në ligjin për gazin natyror:

1. *Niveli i paralajmërimit të hershëm (paralajmërimi i hershëm):* “kur ka informacion konkret, serioz dhe të besueshëm se mund të ndodhë një ngjarje që ka të ngjarë të rezultojë në përkeqësim të konsiderueshëm të situatës së furnizimit me gaz dhe ka të ngjarë të çojë në alarm ose të shkaktojë nivelin e emergjencës. Niveli i paralajmërimit të hershëm mund të aktivizohet nga një mekanizëm i paralajmërimit të hershëm”;
2. *Niveli i alarmit (alarm):* “nëse ndodh një ndërprerje e furnizimit me gaz ose një kërkesë jashtëzakonisht e lartë për gaz, që përkeqëson seriozisht situatën e furnizimit me gaz, por tregu është ende në gjendje të menaxhojë atë ndërprerje ose kërkesë pa pasur nevojë të përdorë masa jo të bazuara në treg”;
3. *Niveli i emergjencës (emergjence):* “kur ka kërkesa jashtëzakonisht të larta për gaz, ndërprerje të konsiderueshme të furnizimit me gaz ose përkeqësim tjetër të rëndësishëm të situatës së furnizimit me gaz dhe të gjitha masat përkatëse të bazuara në treg janë zbatuar, por furnizimi me gaz nuk është i mjaftueshëm për të plotësuar kërkesën e mbetur, kështu që duhet të futen masat shtesë jo të bazuara në treg me qëllim, në veçanti, për të mbrojtur furnizimet e gazit për klientët e mbrojtur në përputhje me standardet e furnizimit me gaz”.

Shfaqja e niveleve të krizës varet nga ashpërsia e ndërprerjes, pasojat e pa parashikuara ekonomike e teknike dhe urgjenca e veprimit ndreqës në nivelin kombëtar. Niveli i alarmit ose i urgjencës mund të shpallet menjëherë në varësi të ashpërsisë së ndërprerjes, urgjencës dhe llojeve të masave të nevojshme për korrigjimin e situatës ose heqjen e rrezikut. Ministria përgjegjëse për energjinë është autoriteti përgjegjës për njoftimin e fillimit dhe përfundimit të nivelit të paralajmërimit të hershëm ose alarmi, bazuar në informacionin e siguruar nga OST, OSSH dhe/ose ERE, ndërsa niveli i emergjencës njoftohet me Vendim të lëshuar nga Këshilli i Ministrave dhe bëhet publike në Qendrën e Botimeve Zyrtare. Në përputhje me rregulloren e sigurimit të furnizimit, shtetet anëtare të Komunitetit të Energjisë kanë detyrim të mbështesin shtetet e tjera me të cilat janë të lidhura drejtpërdrejt ose nëpërmjet një vendi të tretë duke siguruar masa solidariteti.

**Kreu V** – Këtu jepen detyrat dhe masat që kanë tregtarët dhe furnizuesit me gaz për të mundësuar sasi zëvendësuese me gaz, në rastet e ndërprerjes së furnizimit. Kjo përfshin përdorimin e fleksibiliteteve në sektorin e importit dhe vendosjen e sasive të depozituara të gazit të rezervuara prej tyre në interes të sistemit. Në rast të një krize furnizimi, masa dhe detyrime janë përshkruar edhe për operatorët e sistemit të transmetimit (OST) dhe shpërndarjes (OSSH).

**Kreu VI** – Këtu përshkruhen një sërë instrumentesh të masave të marra nga shteti, të vendosura në dispozicion të autoriteteve kompetente në rastin e një emergjence të furnizimit me gaz ose në ato raste kur shteti duhet të zbatojë një masë solidariteti brenda kuptimit të rregullores së sigurisë së furnizimit.

**Kreu VII** – Këtu jepen detyrimet që kanë operatorët e sistemit të transmetimit në raportimin dhe shkëmbimin e informacionit. Autoritet kompetente duhet të kenë të gjithë informacionin e nevojshëm për të vlerësuar gjendjen e furnizimit në rast të një përkeqësimi, për të vendosur mbi veprimet dhe hapat që do të ndërrmeren për përballimin e situatës. Lidhur me llojin dhe fushën e informacionit dhe mënyrën se si shkëmbehet ky informacion, i cili i komunikohet Sekretariatit të Komunitetit të Energjisë, duhet bërë një dallim nëse është deklaruar niveli i paralajmërimit të hershëm apo alarmit, apo nëse niveli i emergjencës është ngritur dhe deklaruar nga një urdhër i lëshuar nga Këshilli i Ministrave. OSTs garantojnë shkëmbimin e informacionit si midis tyre ashtu edhe me operatorët e tjerë të sistemeve të furnizimit me gaz (pra të gjitha sistemet e transmetimit, sistemet e shpërndarjes së gazit, mjediset e depozitimit që janë të nevojshme për akses, transmetim dhe shpërndarje) me të cilët janë të lidhur teknikisht.

**Kreu VIII** – Në zbatim të rregullores së sigurisë së furnizimit, masat dhe procedurat që përmbahen në planin e emergjencës duhet të testohen të paktën një herë midis përditësimeve katërvjeçare të planit të emergjencës. Ministria përgjegjëse për energjinë simulon skenarë me efekte dhe reagime të mesme dhe të forta në përputhje me këtë plan.

**Kreu IX** – Trajton në mënyrë specifike bashkëpunimin në kuadër të Komunitetit të Energjisë të një shteti anëtar me shtetet e tjera anëtare dhe Sekretariatin e Komunitetit të Energjisë. Sekretariati i Komunitetit të Energjisë është përgjegjës për koordinimin e rrjedhës së informacionit midis shteteve anetare në të tre nivelet e krizës. Kur të shpallet niveli i emergjencës, organi shtetëror përkatës do të lidhet me autoritetet kompetente të vendeve anëtare fqinje të prekura. Në veçanti, do të jepet informacion mbi shkallën e pritur të kufizimeve të nevojshme ndërkufitare në rrjedhën e ngarkesës.

**Kreu X** – Plani i emergjencës përfshin një kapitull rajonal, i cili përcakton masat e përgjithshme të përshtatshme dhe efektive ndërkufitare për çdo nivel krize ndërmjet shteteve anëtare të grupeve përkatëse të rrezikut. Kur autoriteti kompetent i një shteti anëtar të grupit deklaron një nga nivelet e krizës, ai do të informojë menjëherë autoritetet kompetente të shteteve të tjera anëtare me të cilat është e lidhur drejtpërdrejtë si dhe Sekretariatin e Komunitetit të Energjisë, si dhe do të japë informacion mbi nivelin e krizës së identifikuar, masat që ka zbatuar dhe/ose synon të marrë, procedurat që po ndiqen dhe kontributin e pritur të masave të marra. OST-të do të punojnë në bashkëpunim të ngushtë me OST-të në shtetet e tjera anëtare të grupit. Në rast se një pengesë furnizimi është e parashikueshme, OST-të do të ndërlidhen me OST-të në shtetet e tjera anëtare që i përkasin grupit të rrezikut.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Ngarkohen Ministria e Infrastrukturës dhe Energjisë, Ministria e Shëndetësisë dhe Mbrojtjes Sociale, Ministria e Mbrojtjes, Ministria e Financave dhe Ekonomisë, Enti Rregullator i Energjisë si dhe organet e tjera shtetërore përkatëse në zbatimin e akteve nënligjore, programeve, procedurave, formularëve standard apo masave të tjera të nevojshme për zbatimin e këtij vendimi.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektvendimi është hartuar nga strukturat përkatëse të Ministrisë së Infrastrukturës dhe Energjisë, në mbështetje të gërmës b) të pikës 1, të nenit 6, të ligjit nr. 102, datë 23.09.2015 “Për sektorin e gazit natyror”, të ndryshuar.

Lidhur me këtë akt, orientimi për hartimin e planit të emergjencës është marrë nga një vend i Bashkimit Evropian dhe përshtatur nga strukturat përgjegjëse në Ministrinë e Infrastrukturës dhe Energjisë. Në procesin e përgatitjes së projektvendimit “Për miratimin e planit të emergjencës për gazin natyror në Republikën e Shqipërisë”, duke njohur dhe vlerësuar specifikat e tij, struktura përgjegjëse në fushën e hidrokarbureve në Ministrinë e Infrastrukturës dhe Energjisë ka përpunuar dhe përshtatur me konceptet dhe parimet bazë të teknikës legjislative, për ta harmonizuar atë edhe me kuadrin ligjor tërësor të lidhur për sektorin e gazit, si dhe veçanërisht me fusha të përafërta sikurse është kuadri ligjor dhe aktet nënligjore në sektorin e energjisë elektrike.

-. Në përputhje dhe respektim të procedurave për dërgimin e projektakteve për shqyrtim dhe miratim në Këshillin e Ministrave, ky projektvendim u dërgua për marrje mendimi në Ministrinë e Drejtësisë, në Ministrinë e Financave dhe Ekonomisë, në Ministrinë e Shëndetësisë dhe Mbrojtjes Sociale dhe në Ministrinë e Mbrojtjes nëpërmjet sistemit e-akte. Pas marrjes së mendimeve dhe dakordësisë së ministrive të linjës, projektvendimi do të dërgohet për bashkëfirmosje në Ministrinë e Mbrojtjes, Ministrinë e Financave dhe Ekonomisë si dhe në Ministrinë e Shëndetësisë dhe Mbrojtjes Sociale.

Në përgjigje të projektvendimit të dërguar për mendim, **Ministria e Shëndetësisë dhe Mbrojtjes Sociale** me shkresën nr. 426, datë 25.01.2023 (protokolluar në MIE me nr. 821/1, datë 27.01.2023), **Ministria e Mbrojtjes**, nepermjet sistemit e-akte datë 07.02.2023, janë shprehur parimisht dakord me projektvendimin e propozuar.

**Ministria e Financave dhe Ekonomisë** ka dërguar shkresën me nr. 1116, datë 20.01.2023 (protokolluar në MIE me nr. 821, datë 23.01.2023), me të cilën shprehen parimisht dakord parë në këndvështrimin buxhetor, si dhe kërkojnë që në relacionin shoqërues, në bazë të informacioneve që disponohen nga MIE, të paraqitet një vlerësim i përafërt i kostove të mundshme që mund të implikojë zbatimi i projektvendimit në momentin e zbatimit, duke garantuar burimin e financimit nga insitucionet përgjegjëse, në periudhën afatmesme.

Lidhur me kërkesën e MFE për të kryer një vlerësim të kostove të mundshme që mund të implikojë zbatimi i këtij projektvendimi në momentin e zbatimit, sqarojmë se ky projektvendim është hartuar si detyrim ligjor mbështetur në pikën 5 të nenit 6 të ligjit nr.102/2015 datë 23.09.2016, “Për sektorin e gazit natyror”, të ndryshuar., si dhe në përputhje me nenin 10 të Rregullores (BE) 2017/1938.

Konkretisht, ky PVKM është hartuar për të përcaktuar standardet minimale të sigurisë së furnizimit me gaz natyror në Republikën e Shqipërisë, përcaktimin e rregullave dhe kritereve për të garantuar furnizim të sigurt dhe të efektshëm me gaz natyror në kushtet e një situate krize dhe emergjence, si dhe detyrat dhe përgjegjësitë e institucioneve për menaxhimin e situatave të emergjëncës në furnizimin me gaz të klientëve. Aktualisht, në Shqipëri nuk ka një treg të gazit natyror. Tregu shqiptar i gazit, është ende në fazat e tij të para. Sistemi i transmetimit të gazit natyror i përbërë prej rreth 500 km tubacione magjistrale në Shqipëri i cili administrohet nga shoqëria Albgaz sh.a., për shkak të vjetërsisë dhe amortizimit sistemi i transmetimit nuk përmbush standardet për të transmetuar gaz natyror. Aktualisht i vetmi sistem transmetimi për gazin natyror është gazsjellësi Trans Adreatic Pipeline, i cili funksionin si operator i transmetimit të gazit natyror duke përshkruar territorin e Shqipërisë me një gjatësi tubacioni prej 216 km.

Për arsyet e sipërcituara miratimi dhe zbatimi i këtij projektvendimi nuk do të shoqërohet me shpenzime financiare për buxhetin e shtetit. Për këtë arsye, shpenzimet financiare për buxhetin e shtetit në 2023 do të jenë zero. Ndërkohë, për arsyen e cituar, nuk është bërë ndonjë llogaritje e efekteve financiare.

**Ministria e Drejtësisë** nëpërmjet sistemit e-aktet është shprehur parimisht dakord duke sugjeruar çështje që lidhen me zbatimin e unifikuar të teknikës legjislative. Komentet e Ministrisë së Drejtësisë, janë reflektuar në projektvendim, përveç pikës 2.1, për të cilën vlerësojmë se Plani i Emergjencës, duke qenë se përmban parashikime teknike dhe në disa raste ka dhe parashikime shpjeguese dhe narrative, të jetë si tekst bashkëlidhur projektvendimit dhe jo si tekst bazë.

1. **RAPORTI I VLERËSIMIT TË ARDHURAVE DHE SHPENZIMEVE BUXHETORE**

Zbatimi i projektvendimit “Për miratimin e planit të emergjencës për gazin natyror në Republikën e Shqipërisë*”,* do të ketë fuqi vepruese konkret në momentin kur në Shqipëri të jetë funksional tregu i gazit natyror. Duke qenë se aktualisht në Shqipëri nuk ka një treg të strukturuar fizikisht të gazit natyror, ky vendim nuk shoqërohet me impakte financiare për buxhetin e shtetit, por më pas, kur në Shqipëri të ketë një treg të gazit natyror, do të duhet që nga strukturat përgjegjëse të Ministrisë së Infrastrukturës dhe Energjisë, Ministrisë së Financave dhe Ekonomisë, dhe institucioneve të tjera të përfshira të kryejnë një rishikim të këtij akti.

Përmbajtja e projektvendimit të Këshillit të Ministrave “Për miratimin e planit të emergjencës për gazin natyror në Republikën e Shqipërisë*”,* është në përputhje sa përcakton kuadri ligjor në fuqi, përsa ka të bëjë me garantimin e furnizimit me energji të vendit tonë.

**ZËVENDËSKRYEMINISTRI**

**DHE**

**MINISTËR**

**BELINDA BALLUKU**